ბარტოლომე ესტებან მურილიო
ბარტოლომე ესტებან მურილიო (ესპ. Bartolomé Esteban Murillo; დ. დეკემბერი, 1617, მოინათლა 1 იანვარი, 1618, სევილია — გ. 3 აპრილი, 1682, სევილია) — ესპანელი ფერმწერი. სწავლობდა და მუშაობდა სევილიაში. ადგილობრივი სამხატვრო აკადემიის ერთ-ერთი დამაარესებელი (1660) და მისი პირველი პრეზიდენტი. მურილიოს ადრინდელ ნამუშევრებში იგრძნობა კარავაჯიზმის გავლენა. რელიგიურ სცენებში შეიტანა ცხოვრებისეული მოტივები. 1650-იან წლების ნამუშევრებისათვის დამახასიათებელია ფერწერილობა, ოქროსფერი შუქ-ჩრდილი. რელიგიურ კომპოზიციებში ღრმა ლირიზმით გადმოცემულია ეროვნული ხასიათები. მურილიოს სურათებს ხშირად იდეალიზაციისა და სენტიმენტალიზმის დაღიც აზის. მის შემოქმედებაში რეალიზმის ნიშნები განსაკუთრებით სრულყოფილად ჟანრული ხასიათის ნამუშევრებში გამოჩნდა.